Twee beseer toe hulle ná skietery botsFoto: Rescue Care ŉ Man in sy 40’s is Saterdag ernstig beseer in Pinetown, KwaZulul-Natal, toe hy deur onbekende aanvallers geskiet is en hy daarna beheer verloor het oor sy motor en gebots het. Hy en sy passasier het op die M13 in die rigting van Pietermaritzburg gery toe hulle omstreeks 21:30 voor Richmondweg aangeval is, het paramedici gesê. Sy passasier is ook beseer. Garrith Jamieson, woordvoerder van Rescue Care, het gesê paramedici het die motor in Armcoweg gevind. “Hy het ŉ skietwond in sy been opgedoen en was in ŉ ernstige toestand. Hy en sy beseerde passasier is op die toneel gestabiliseer voor hulle na ŉ nabygeleë hospitaal geneem is vir verdere behandeling.” Polisiebeamptes ondersoek die gebeure wat tot die skietery gelei het.